**SOALAN NO. 401**

**PEMBERITAHUAN PERTANYAAN BAGI JAWAPAN BUKAN LISAN**

**MESYUARAT KEDUA, DEWAN RAKYAT**

**PENGGAL KEEMPAT, PARLIMEN KETIGA BELAS**

**MAJLIS MESYUARAT DEWAN RAKYAT**

**PERTANYAAN : JAWAB BUKAN LISAN**

**DARIPADA : DATO’ MANSOR BIN OTHMAN
[ NIBONG TEBAL ]**

**TARIKH : 16 MEI 2016 (ISNIN)**

**SOALAN :**

**Dato' Mansor bin Othman [ Nibong Tebal ]** minta **MENTERI PEMBANGUNAN WANITA, KELUARGA DAN MASYARAKAT** menyatakan berapakah jumlah isi rumah miskin, ibu tunggal dan OKU yang tersenarai mendapat sebarang bentuk bantuan atau sumbangan daripada Kementerian di **Parlimen Nibong Tebal** di sepanjang tahun 2008 hingga kini dan apakah perancangan jangka panjang Kementerian untuk mempertingkatkan lagi pendapatan mereka.

**JAWAPAN : YB DATO’ SRI ROHANI ABDUL KARIM, MENTERI PEMBANGUNAN WANITA, KELUARGA DAN MASYARAKAT, MALAYSIA**

Tuan Yang di-Pertua,

Di bawah Bidang Keberhasilan Utama Negara Meningkatkan Taraf Hidup Isi Rumah Berpendapatan Rendah, Kementerian Pembangunan Wanita, Keluarga dan Masyarakat selaku peneraju telah melaksanakan pelbagai inisiatif bagi membantu golongan berpendapatan rendah keluar daripada kepompong kemiskinan menerusi Program 1AZAM. Program 1AZAM adalah sebuah program yang berteraskan kebajikan produktif atau ‘*productive welfare’* dengan menyediakan peluang menjana pendapatan dalam bidang perniagaan (AZAM Niaga) dan perkhidmatan (AZAM Khidmat) yang diterajui oleh KPWKM, Kementerian Kesejahteraan Bandar, Perumahan dan Kerajaan Tempatan (KPKT) dan Amanah Ikhtiar Malaysia (AIM), bidang pertanian (AZAM Tani) diterajui oleh Kementerian Pertanian dan Industri Asas Tani (MOA), bidang pekerjaan (AZAM Kerja) diterajui oleh Kementerian Sumber Manusia (MOHR) serta Kerajaan Negeri Sabah dan Sarawak sebagai agensi pelaksana bagi semua jenis Program 1AZAM tersebut. Bagi tempoh Januari 2010 hingga 31 Disember 2015, Program 1AZAM telah mendapat sambutan yang menggalakkan dengan penyertaan sejumlah **190,799** orang dari seluruh negara. Daripada jumlah 190,799 orang peserta tersebut, terdapat seramai **5,814 orang** peserta adalah dari Negeri Pulau Pinang.

Daripada jumlah tersebut, seramai **3,315** **orang** **peserta** dalam kategori isi rumah berpendapatan rendah di Negeri Pulau Pinang telah direkodkan sebagai peserta Program 1AZAM (Niaga dan Khidmat) KPWKM dan daripada jumlah tersebut seramai **350 orang peserta** adalah dari Parlimen Nibong Tebal. Bagi kategori ibu tunggal pula, seramai **252 orang peserta** telah dicatatkan di Negeri Pulau Pinang dengan **48 orang peserta** adalah dari Parlimen Nibong Tebal. Selain itu, bagi kategori OKU, Program 1AZAM (Niaga dan Khidmat) KPWKM telah mencatatkan seramai **263 orang peserta** daripada seluruh negeri dan seramai **118 orang peserta** daripada jumlah tersebut adalah dari Negeri Pualau Pinang.

Sebagai usaha untuk memastikan peserta-peserta Program 1AZAM mampu berdikari di samping berjaya meningkatkan pendapatan mereka secara berterusan, pihak kementerian dan agensi pelaksana telah menjalankan sesi pemantauan untuk mengukur keberkesanan program secara berkala. Hasil daripada sesi pemantaun tersebut, terdapat seramai **85,866** **(45%) orang** peserta daripada tahun 2012 sehingga 2015 yang telah berjaya meningkatkan pendapatan masing-masing. Daripada jumlah tersebut, seramai **15,904 orang** peserta 1AZAM dari bulan Januari hingga Disember 2012 telah berjaya meningkatkan pendapatan keluarga hingga melepasi Paras Garis Kemiskinan (PGK) manakala seramai **7,936 orang** peserta telah meningkatkan pendapatan keluarga melebihi RM200. Manakala bagi tahun 2013 sehingga 31 Disember 2015, terdapat seramai **62,026 orang** peserta Program 1AZAM telah meningkatkan pendapatan keluarga melebihi RM300. Perkara ini menunjukkan bahawa Program 1AZAM berjaya mengeluarkan golongan berpendapatan rendah dari kepompong kemiskinan selaras dengan konsep kebajikan produktif yang diwar-warkan oleh Kementerian.

Di samping itu, berdasarkan kepada Kajian Impak Peserta Program 1AZAM iaitu satu analisis untuk melihat impak Program 1AZAM yang telah dilaksanakan oleh pihak Kementerian, didapati bahawa Program 1AZAM (Niaga dan Khidmat) KPWKM telah mencapai matlamat utama program tersebut iaitu untuk mempertingkatkan taraf kehidupan isi rumah berpendapatan rendah serta mengubah daya pemikiran peserta untuk menjadi lebih berdikari.